DA Den Europæiske Unions Tidende C 82/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 82/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»FESOLS DE SANTA PAU«

EU-nr.: ES-PDO-0005-01226-14.5.2014

BOB ( X ) BGB ( )

1. Betegnelse

»Fesols de Santa Pau«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Fesols de Santa Pau« dækker over frøene fra bønnerne (Phaseolus vulgaris L.) af de traditionelle sorter Tavella Brisa, Setsetmanera og Gra Petit i tørret, kogt og konserveret form.

De bønner, som er omfattet af denne beskyttede oprindelsesbetegnelse, hører under handelsklassen »Ekstra« og har følgende kendetegn:

3.2.1. Tørrede, ukogte bønner

3.2.1.1. Morfologiske kendetegn

Frøene fra disse tre traditionelle sorter, der tilhører handelsklassen Navy, er hvide og afrundede, og vægten af 100 frø varierer ved et vandindhold på 12 % mellem 18 og 30 g.

3.2.1.2. Kemiske egenskaber

— Protein: højt proteinindhold, minimum 25 %

— Vandindhold: under 15 %

3.2.2. Bønner kogt i husholdning eller af forarbejdningsvirksomhederne

3.2.2.1. Organoleptiske egenskaber

— Glat og subtil skal (2-4 på en skala fra 0 til 10)

— Let til middel melethed (3-4 på en skala fra 0 til 10)

— Mild smag af bønner (4 på en skala fra 0 til 10) og ingen fremmede smagsindtryk (0-1 på en skala fra 0 til 10)

3.3. Foder (kun for produkter af animalsk oprindelse) og råvarer (kun for forarbejdede produkter)

Den beskyttede oprindelsesbetegnelse »Fesols de Santa Pau« omfatter tørrede, kogte og konserverede bønnefrø. I tilberedningen af det forarbejdede produkt anvendes udelukkende bønner, der besidder de egenskaber, som den beskyttede oprindelsesbetegnelse kræver, samt vand og salt. Det tillades hverken at anvende nogen anden form for tilsætningsstoffer eller konserveringsmidler.

3.4. Specifikke etaper af produktionen, som skal finde sted i det afgrænsede geografiske område

Produktionen af bønnerne med den beskyttede oprindelsesbetegnelse »Fesols de Santa Pau« skal foregå inden for det geografiske område, der er afgrænset i punkt 4, da det er kombinationen af det traditionelle kimplasma, den vulkanske jord, dyrkningsperioden og fremstillingsmetoderne, der giver det endelige produkt dets særlige egenskaber. Mere præcist skal følgende foregå inden for det afgrænsede område:

— Dyrkning: foregår udelukkende på vulkanske jorder i de kommuner, der hører under det geografiske område, der er afgrænset i punkt 4.

— Tørring af planterne.

— Tærskning og rensning af frøene.

— Insekticidbehandling (nedfrysning).

— Forarbejdning af produktet.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

Enhver form for åndbar emballage på op til et maksimalt indhold på 25 kg er tilladt til de tørrede bønner.

3.6. Specifikke regler for mærkning af det produkt, som betegnelsen henviser til

Emballagen skal obligatorisk og synligt være påtrykt navnet på den beskyttede oprindelsesbetegnelse »Fesols de Santa Pau«, den beskyttede oprindelsesbetegnelses eget logo og EU-logoet for beskyttede oprindelsesbetegnelser foruden de generelle oplysninger efter gældende lovgivning.

Gengivelse af eget logo (farvet udgave og sort/hvid udgave):

4. Præcis afgrænsning af det geografiske område

Det geografiske produktions- og forarbejdningsområde for de bønner, der er omfattet af den beskyttede oprindelsesbetegnelse »Fesols de Santa Pau«, svarer til følgende kommuner: Santa Pau (primært produktionsområde), Castellfollit de la Roca, Les Planes d’Hostoles, Les Preses, Olot, Sant Feliu de Pallerols og Sant Joan les Fonts (alle beliggende i Garrotxa-distriktet i den selvstyrende region Catalonien i Nordøstspanien).

5. Tilknytning til det geografiske område

Man begyndte at dyrke »Fesols« (bønner) i den vulkanske region Santa Pau i det 18. århundrede. Siden da har landbrugerne formet sorterne ved i første omgang at udvælge genotyper, der er tilpasset blandingskultur med majs, og dernæst genotyper, som er egnede til monokultur og et effektivt landbrug, fra omkring 1970. Dette skabte de traditionelle sorter, Tavella Brisa, Setsetmanera og Gra Petit, der er godkendt under den beskyttede oprindelsesbetegnelse »Fesols de Santa Pau«, og som er særdeles tilpasset de lokale forhold og af høj kvalitet.

De bønner, der er omfattet af den beskyttede oprindelsesbetegnelse, er kendetegnet ved et meget højt proteinindhold, en subtil skal, let melethed og mild smag. Disse kendetegn skyldes jordbunds- og klimaforholdene i det geografiske område, hvor bønnerne dyrkes, samt de traditionelle sorter, der anvendes.

Klimaet i den beskyttede oprindelsesbetegnelses geografiske område er mediterransk, men har desuden et kontinentalt islæt. Den gennemsnitlige årlige regnmængde udgør omkring 1 000 l/m2, hvis tidsmæssige fordeling er uregelmæssig. Regnen falder hovedsagligt om foråret og efteråret, men dog også om sommeren i en grad, der muliggør dyrkning af bønnerne uden kunstvanding. Temperaturen i juli og første halvdel af august når højst op på 35 °C, men fra anden halvdel af august til og med september falder den maksimale temperatur til under 27 °C (mild temperatur).

Garrotxa-området har i 350 000 år haft tilbagevendende vulkansk aktivitet, og det seneste udbrud fandt sted for 11 000 år siden. De vulkanske bjergarter i området for den beskyttede oprindelsesbetegnelse består grundlæggende af basalt, som er kendetegnet ved sin lave surhed, hvilket vil sige et lavt indhold af SiO2 (SiO2 mellem 52 og 45 %). Jordbundsprocesser har omdannet basalten til yderst frugtbar jord, som er kendetegnet ved:

— et relativt højt indhold af organisk materiale (almindeligvis 2,5-5,0 g/100 g)

— en svagt sur eller neutral pH-værdi (almindeligvis 6,0-7,5)

— fraværet af calciumcarbonat og følgelig et lavt indhold af calcium

— en høj kationbytningskapacitet (almindeligvis over 25 cmol+/kg)

— en høj vandbindingsevne.

Disse kendetegn for jorden indvirker direkte på det opnåede produkts kvalitet og egenskaber, da den høje kationbytningskapacitet begunstiger det høje proteinindhold, som er forbundet med produktets lette melethed, mens det lave calciumindhold og den svagt sure eller neutrale pH-værdi foranlediger skallens subtilitet. Disse to faktorer øges, når frøet modner under de milde temperaturer, som begynder i midten af august. De moderate temperaturer under modningen fremmer desuden den milde smag.

Områdets uregelmæssige klima, særligt hvad angår regnmængde og temperatur, bevirker, at udelukkende landbrugere med lokal erfaring evner at vælge tidspunktet for såning og den egnede bønnesort (modningen bør indtræffe fra midten af august under milde temperaturer). Normalt kombinerer landbrugerne de tre godkendte sorter (som adskiller sig fra hinanden hvad angår vækstformen, vækstperiodens længde og tolerance over for forandringer i omgivelserne) på adskillige marker for at sikre en minimumsproduktion uanset sæsonens klimatiske karakteristika. Landbrugernes lokale erfaring er desuden nødvendig for under efterårets temmelig fugtige forhold at opnå en tørring af frøene, der muliggør, at produktets organoleptiske karakteristika kommer til udtryk i størst mulig grad.

Fesols de Santa Pau har resulteret i adskillige traditionelle og avantgardistiske retter som midtpunktet for det såkaldte »Cuina volcánica« (det vulkanske køkken), der gør området til en gastronomisk og kulturel destination i kraft af aktiviteter knyttet til »Fesols de Santa Pau«, såsom »Fesols de Santa Pau-fejringen«, som siden 1991 er blevet afviklet hvert år i midten af januar.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

Varespecifikationens fulde tekst kan ses på hjemmesiden:

http://www.gencat.cat/alimentacio/pliego-fesols-santa-pau

(1) EUT L 343 af 14.12.2012, s. 1.